Syao Prinsa. Chapta 8

Ga sun me en-koni sey flor pyu hao. On syao-prinsa-ney planeta gwo sempre ye flores muy simple, orni-ney bay un sole fila de petalas. Li gwo okupi shao plasa e bu disturbi nulwan. Li gwo apari in herba pa sabah e fadi pa aksham. Bat sey-la ankuri pa un dey aus ti boh jan fon wo lai na semena, e syao prinsa observi muy atenta-nem sey ankur, kel bu es simile a otre-las.

Ob es nove genra de baobaba?

Bat planta sun stopi kresi e begin tayari flor.

Syao prinsa kan, komo gro-gran buton formi, e senti, ke koy mirakla sal apari aus it. Bat florina, shirmi-ney bay suy grin shamba, tayari e tayari fo bi jamile. Ela selekti suy kolores kun kuyda.

Ela klaidi swa lentem, ela mah-fiti suy petalas un afte otre.

Ela bu yao chu myati-ney kom mak.

Ela yao apari al brili pa jamilitaa. Oo ya, ela es gro-kokete. Sey misteriaful tayaring duri deys e deys. Pa un sabah, yus al suryachu, ela chu.

E jamilina, kel gun-te gro fo sey minuta, shwo guapi-yen:

— Ah! Apena me en-jagi... Skusi ba... Me bu es haishi kangi-ney...

Syao prinsa bu mog represi luy admira:

— Yu es ya gro-jamile!

— Ver ku? — florina jawabi mulem. — Yoshi me janmi pa same taim kom surya...

Syao prinsa gesi, ke ela bu es tro namre. Bat ela es ya agiti-shem jamile!

Sun ela shwo:

— Sembli ke es taim fo chi sabahfan. Plis bi karim e kuydi om me...

Syao prinsa fa-konfusi, go shuki aroser kun freshe akwa, poy arosi florina.

Sun lu es tormenti-ney bay elay garwitaa e ofensishiltaa. Ela hev char spika, e un dey ela shwo:

— Hay tigra lai, me bu fobi ley nakas!

— Pa may planeta tigra yok, — syao prinsa objeti, — e krome to, tigra bu chi herba.

— Me bu es herba, — florina jawabi ofensi-nem.

— Pardoni me...

— Me bu fobi tigra, bat me dashati fenging. Yu hev-bu-hev shirma do feng?

"Dashati fenging... muy bade fo planta... — syao prinsa dumi. — Sey flor hev gro-mushkile karakter".

— Pa aksham pon ba kapushon sobre me. Es muy lenge hir she yu, bu domlik. Dar, fon wo me lai...

Ela bu finshwo. Ela he lai in forma de semena. Ela bu mog jan nixa om otre munda. Shami-yen por to ke oni mog kapti ela al shwo tanto naive luga, ela kafkafi dwa-tri ves, dabe syao prinsa senti luy kulpa:

— Also shirma?..

— Me yao-te go shuki it, bat yu zai shwo-te kun me!

Dan ela en-kafkafi pyu gro, dabe mah lu remorsi.

Syao prinsa, malgree ke lu en-lubi florina, sun en-senti duba om ta. Lu persepti nomuhim worda kom seriose, e fa-triste gro.

— Bu he gai audi ela, — lu konfidi a me un dey. — Neva gai audi flor. Gai kan ta e snifi ta. May florina he mah may planeta aromaful, bat me bu he janmog joi om to. Sey shwowat om nakas, it he mus tachi me, bat me fa-vexi...

Lu konfidi pyu:

— Dan me bu he samaji nixa! He gai judi segun akta, bu segun worda. Ela he dai a me suy aroma, suy luma. Me bu he mus lopi wek! Me he mus gesi dulitaa baken toy simple durtika. Flor es ya kontradiktive! Bat me bin tro yunge, me bu he janmog lubi ta.